Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Vatikānā rit atvadīšanās no bijušā pāvesta Benedikta 16. Mirstīgās atliekas novietotas Svētā Pētera bazilikā un atvadas turpināsies arī otrdien un trešdien, savukārt bēres paredzētas ceturtdien, ceremoniju vadīs pašreizējais pāvests Francisks. Benedikts XVI aizgāja mūžībā sestdien 95 gadu vecumā. ========================================== 
Zviedrija pārņēmusi Eiropas Savienības prezidentūru, solot saglabāt vienotību Ukrainas jautājumā un atbalstīt tirdzniecības brīvību. Pēc analītiķu domām, Zviedrijas prezidentūras plāniem būtiska var izrādīties arī tās iekšpolitika, jo pēc astoņus gadu ilgas centriski kreisas valdības oktobrī pie varas Zviedrijā nākusi konservatīvā premjerministra Ulfa Kristersona valdība, kuru veido moderāti, kristīgie demokrāti un liberāļi ar Zviedrijas Demokrātu atbalstu. Sadarbība ar Zviedrijas Demokrātiem ir drosmīgs solis, jo vēl nesen tradicionālās partijas vairījās sadarboties ar šo partiju. Lai gan Zviedrijas Demokrāti atteikušies no agrākajiem aicinājumiem Zviedrijai izstāties no ES, partijas stingrā nostāja daudzās svarīgās jomās, piemēram, attiecībā uz migrāciju, Zviedrijā var izraisīt domstarpības un ierobežot politiskā manevra iespējas.
========================================================================================= Jaungada sagaidīšana par traģisku kļuva Ugandas galvaspilsētā Kampalā. Pēc tam, kad bija beidzies salūts, sākās drūzma pie iepirkšanās centra "Freedom City", un tajā gāja bojā deviņi cilvēki. Starp upuriem ir nepilngadīgie. Latvijā savukārt divās svētku brīvdienās policija uz Latvijas autoceļiem pieķēra 32 dzērājšoferus, no tiem 25 – stiprā alkohola reibumā. Konfiscētas sešas automašīnas, respektīvi, vairums šoferu brauca ar viņiem nepiederošiem spēkratiem, un papildus sodam būs jāšķiras no naudas summas, kas var būt līdzvērtīga transportlīdzekļa tirgus vērtībai. ++++++++++++++++++++++++++++++++++++++++
Ukrainas raķetes trieciens pa Krievijas okupētās Doneckas piepilsētas Makijivkas arodskolas ēku varētu būt aiznesis vairāku simtu mobilizēto dzīvības. Pēc dažādu avotu datiem, nogalināto skaits svārstās starp 4 un 5 simtiem. Jaunā gada sākums bija smaga darba laiks Ukrainas pretgaisa aizsardzībai, kas notriekusi 39 Krievijas trieciendronus un raķeti H-59.  ==========================================
Balvu novada pašvaldības aģentūra "San-Tex" tiek reorganizēta, daļu tās funkciju nododot Balvu pilsētas pārvaldei. Reorganizāciju plānots pabeigt 30.aprīlī, tās gaitā Balvu pilsētas pārvalde pārņems Balvu pilsētas teritorijas labiekārtošanu un uzturēšanu, kapsētu ekspluatāciju, grāvju tīrīšanu, ceļa zīmju un aizsargbarjeru uzstādīšanu, ielu uzturēšanu, kā arī pašvaldības skvēru, parku un apstādījumu apsaimniekošanu. ==========================================
Daugavpils pašvaldība līdz 1.februārim pieņem pieteikumus līdzfinansējuma saņemšanai no nevalstiskajām organizācijām, nodibinājumiem un biedrībām, kuru juridiskā adrese atrodas Daugavpils pilsētas administratīvajā teritorijā. Kopējais Sabiedrisko organizāciju atbalsta fonda līdzfinansējuma apjoms nevar pārsniegt 1500 eiro un 75% no projekta aktivitātes kopējām izmaksām. Projektu konkurss tiek izsludināts reizi gadā. Bet, ja konkursa pirmajā kārtā netiks iztērēti visi fonda paredzētie līdzekļi, dome var organizēt otro kārtu.
=========================================
Resurss gorod.lv raksta, ka janvārī Daugavpilī iecerēta 14.Saeimas priekšsēdētāja biedra un prezidija locekļa Jāņa Grasberga vizīte, par šādu vienošanos žurnālistus bija informējis Pilsētsaimniecības un attīstības komitejas priekšsēdētājs Igors Aleksejevs.

==========================================Svētdien Daugavpilī gaisa iesila līdz +11,1 grādam, un tik silts laiks janvārī Latvijā ir pirmo reizi novērojumu vēsturē. Taču gada pirmajā nedēļā siltu un lietainu laiku Latvijā jau drīzumā nomainīs snigšana un sals, tā prognozē sinoptiķi. ============================================================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.